Hesburger

„Hesburger“ – greito maisto restoranų tinklas, įkurtas 1980 m. Turku mieste, Suomijoje. Bendrovės įkūrėjas – Heikki Salmela. Šiuo metu tai yra didžiausias greito maisto restoranų tinklas Suomijoje ir populiaresnis nei pagrindinis jų konkurentas – amerikiečių restoranų tinklas „McDonald's“.

Kompanija, turėdama tik 12 restoranų 1992 m., per dešimtmetį sugegebėjo išplėtoti savo tinklą iki daugiau nei 200 restoranų 60 skirtingų miestų Suomijoje. Per pastaruosius metus kompanija sėkmingai plečia savo veiklą užsienio šalyse. 2002 m. bendrovė įsigijo kitą suomių greito maisto restoranų tinklą „Carrols“.

2014 m. liepos duomenimis, kompanija valdė 412 restoranų septyniose šalyse: 290 restoranų Suomijoje, 109 restoranus Baltijos šalyse, 17 restoranų Rusijoje, 3 restoranus Vokietijoje ir vieną restoraną Turkijoje. 2012 m. „Hesburger“ restoranuose apsilankė per 35 mln. žmonių (24 mln. Suomijoje ir 11 mln. – užsienio šalyse). 2013 m. Suomijoje apsilankymų skaičius sumažėjo iki 23 mln. žmonių, tačiau dėl geresnių rezultatų užsienyje, bendras apsilankiusiųjų restoranuose skaičius didėjo iki 35,5 mln. žmonių. Kompanijoje dirba daugiau nei 6000 darbuotojų, iš kurių šeštadalis dirba užsienio šalyse.

Kompanijos vardas yra kilęs nuo žodžio Haese – bendrovės įkūrėjo, Heikki Salmela, pravardės.

Istorija 
„Hesburger“ restoranų tinklo istorija siekia 1966 m. Tuo metu būsimas kompanijos įkūrėjas Heikki Salmela, kartu su savo žmona Kirsti, atidarė pirmąjį grilio kioską „Kievarin grilli“ Nantalio miestelyje Suomijoje. Salmela šeimos karjera maitinimo verslo srityje tęsėsi 8-ajame praėjusio amžiaus dešimtmetyje Turku mieste ir jo apylinkėse, kai vietinių gyventojų tarpe ypač išpopuliarėjo „Puutorin Grilli“.

9-ajame praėjusio amžiaus dešimtmetyje, kai greito aptarnavimo maisto įmonių paslaugų kultūra Suomijoje pradėjo įgauti vis didesnę paklausą, rinkoje pasirodė ir pirmieji greito aptarnavimo restoranai. 1980 m. Turku mieste, naujajame „Hansakortteli“ prekybos centre, buvo atidarytas pirmasis „Hesburger“ pavadinimo restoranas. 1988 m. Salmela pardavė restoranų tinklą, kartu su pora viešbučių, už beveik 200 mln. Suomijos markių. Vėliau, po trejų metų, dėl recesijos jis susigrąžino savo turtą už 25 mln.

Produkcija 

Visų pirma „Hesburger“ restoranų tinklas užsiima įvairių mėsainių, salotų, skrudintų bulvyčių, gaiviųjų gėrimų, pieno kokteilių ir desertų pardavimu. „Hesburger“ taip pat turi restoranų, kuriuose (be įprasto meniu) yra tiekiami kebabai, pastos patiekalai, dešrainiai.

Suomijoje taip pat egzistuoja kavinės „HeseCafe“, kuriose parduodamos įvairių rūšių kavos ir konditerijos gaminiai. Kai kuriuose restoranuose yra įrengtos ir lankytojams skirtos mašinų plovyklos. Visuose restoranuose yra bevielio interneto prieiga.

Trečiame pagal dydį Suomijos mieste Turku veikia „Hesburger“ viešbutis su visą parą dirbančiu greito maisto restoranu, kuris kartu yra ir viešbučio vestibiulis.

Plėtra 
Bendrovė turėjo planų plėsti savo tinklą Artimuosiuose Rytuose, tačiau nesėkmingai; 2004 m. atidarytas restoranas Damaske, Sirijoje buvo uždarytas po dvejų metų dėl mažų pajamų. Bendrovė neatmeta galimybių atidaryti restoranų Azijoje, kartu bendradarbiaujant su vietinėmis kompanijomis.

2014 m. balandį atidarytas pirmasis restoranas Turkijoje, Alanijos mieste, kuris yra populiarus kurortas tarp Suomijos ir Baltijos šalių poilsiautojų. Be įprasto meniu retorane tiekiami ir specialūs mėsainiai, gaminami iš vietinių produktų, skoniu artimų tradicinei Turkijos virtuvei.

Suomių bendrovė „Hesburger“ sėkmingai plečia savo tinklą Lietuvoje. 2012 m. balandį atidarytas devintas restoranas Kaune ir 32-as visoje šalyje.
Tuo metu Vilniuje veikė 10 „Hesburger“ restoranų, Kaune – 9, Klaipėdoje – 4, Šiauliuose – 4, Panevėžyje – 2 ir po vieną restoraną Mažeikiuose, Marijampolėje ir Alytuje. 2013 m. birželį Kaune atidarytas dešimtas restoranas mieste ir 100-asis Baltijos šalyse. Baltijos šalių restoranuose darbuojasi apie 1060 žmonių. Lietuvoje bendrovė veikia nuo 2007 m., 2013 m. birželį 33-juose restoranuose dirbo 379 žmonės. Bendrovė planuoja atidaryti dar daugiau restoranų Baltijos šalyse, taip pat majonezo gamyklą Kaune.

Šiuo metu „Hesburger“ restoranai yra šiose šalyse:
 
 
 
 
 
 
Šalys, kuriose restoranai veikė anksčiau:
  (2004–2006)
 
Restoranus planuojama atidaryti:

Šaltiniai

Nuorodos 
 Oficiali svetainė

Restoranų tinklai
Suomijos įmonės